**Kankaanpään terrorismiepäilyssä** on kyse pidätyksistä, joihin liittyen nuorten miesten joukkoa on tutkittu terrorismirikoksen valmistelusta. Miehet suunnittelivat räjähdeiskua paikalliseen vastaanottokeskukseen ja olivat varustautuneet tätä varten asein ja pommein. 

Kyseessä on Suomen ensimmäinen äärioikeistoon liittyvä terrorismirikosepäily.

Syytetyt
--------

Poliisi oli tutkinut tapausta vuodesta 2019 alkaen ja vuoden 2021 lopulla viisi kantasuomalaista miestä vangittiin Kankaanpään seudulla ja Tampereella. Terrorismirikoksen valmistelusta epäiltyyn viisikkoon kuuluvat vuosina 1996 ja 1998 syntyneet veljekset ja heidän vuonna 1996 syntynyt serkkunsa. Lisäksi joukkioon kuuluu kaksi vuonna 1995 syntynyttä miestä. Kahdella heistä on sama sukunimi. Jotkut heistä ovat käyneet kouluja Kankaanpään seudulla.

Ennen terrorismitutkintaa ryhmän jäsenet olivat syyllistyneet useisiin pahoinpitelyihin. Kaksi heistä tuomittiin kolmen kuukauden ehdolliseen vankeuteen syyskuussa 2019 tapahtuneesta vähemmistöön kuuluvan henkilön pahoinpitelystä. Juhannuksena 2020 ryhmän jäsenten epäiltiin puukottaneen yhtä henkilöä. Joulukuussa 2019 tapahtui vähemmistöön kuuluvan henkilön pahoinpitely. Yhtä heistä epäillään törkeästä pahoinpitelystä lokakuussa 2019. Käräjäoikeus tuomitsi kaksi ryhmän jäsentä sakkohin pahoinpitelystä, joka tapahtui vappuna 2021: Vuonna 1995 syntynyt mies tuomittiin pahoinpitelystä ja vuonna 1998 syntynyt mies pahoinpitelystä ja laittomasta uhkauksesta.

Ideologia
---------

Poliisin mukaan kyseessä on radikaali äärioikeistolainen ryhmittymä, joka edustaa akselerationismiksi kutsuttua ideologiaa. Ideologian mukaan yhteiskunta on vihollinen, ja sen romahduttamista yritetään kiihdyttää terroriteoilla ja väkivallalla.

Apulaisvaltakunnansyyttäjän mukaan on olemassa näyttöä ryhmän ydinhenkilöiden pitkälle menneestä radikalisoitumisesta ja "uskonnollisia sävyjä saaneesta hurahtamisesta uusnatsistiseen, osin mytologiseen ideologiaan, johon liittyy akselerationistisia pyrkimyksiä".

Euroopan poliisivirasto Europol osallistui Kankaanpään ryhmää koskevaan tutkimukseen antamalla asiantuntija-apua. Europolin mukaan Kankaanpään ryhmän toiminnan vaikuttimena oli akselerationismin lisäksi "apokalyptinen satanismi". Kankaanpään ryhmän johtajan ottamista tatuoinneista ja hänen asunnostaan löytyneistä riimumerkeistä poliisi löysi yhteyden äärioikeiston sisäpiirissä tunnettuun kirjaan, jonka kuvauksen Ylen toimittaja arvioi sopivan satanismia käsittelevään radikaaliin teokseen nimeltä *21 polkua pimeyden valtakuntaan*. Kirja kertoo Order of Nine Angles (Ona) -nimisestä suuntauksesta, jonka tavoitteena on nykyisen länsimaisen demokraattisen järjestelmän ja arvokulttuurin hävittäminen ja uuden maailman luominen kaaoksen ja tuhon kautta.

Varustautuminen
---------------

Joulukuussa 2019 tehdyissä kotietsinnöissä poliisi takavarikoi ryhmältä muun muassa kymmenkunta luvatonta ampuma-asetta. Aseiden joukossa oli taskuaseita ja haulikoita. Yksi aseista oli rynnäkkökiväärimallinen reserviläiskivääri, joka oli muutettu sarjatuliaseeksi. Lisäksi takavarikoitiin yli 3 000 patruunaa. Ryhmältä takavarikoitiin myös nelisenkymmentä kiloa dynamiittia; lähes 5 kiloa ilmeisesti Puolustusvoimille kuuluvaa lehtiruutia, josta poliisin mukaan oli tarkoitus valmistaa putkipommeja; sekä runsas määrä aikatulilankaa ja erityyppisiä räjähdenalleja. Lisäksi takavarikoitiin lannoitetta, joka sisältää ammoniumnitraattia. Ammoniumnitraatin ja polttoöljyn seoksesta valmistetaan räjähdysainetta nimeltä Anfo. Poliisin löytämistä materiaaleista on mahdollista rakentaa samankaltainen pommi, jonka Anders Behring Breivik räjäytti Oslossa vuonna 2011. Lannoitteesta oli myös valmistettu valmista räjähdysainetta. Lannoitetta oli yli 100 litraa. Lisäksi ryhmällä oli hallussaan runsaasti erilaisia sotilasvarusteita, kuten kaasunaamareita, kypäriä, maastopukuja ja taisteluliivejä.

Suunnitelma
-----------

Poliisi epäilee, että ryhmän viisi miestä olivat opetelleet aseiden ja räjähdeaineiden käyttöä tehdäkseen räjähdeiskun Niinisalon vastaanottokeskukseen. Kyseinen vastaanottokeskus oli lopettanut toimintansa ennen ryhmän paljastumista, mutta ryhmä jatkoi terrori-iskun suunnittelua siitä huolimatta. 

Kun tyhjillään ollut vastaanottokeskus poltettiin maan tasalle 1. joulukuuta 2015, ryhmän johtaja julkaisi videon, joka oli kuvattu tulipalosta ennen palokunnan saapumista paikalle. Mies oli tuhopolton pääepäilty, mutta poliisi ei onnistunut keräämään riittävää näyttöä syytteen nostamiseksi.

Poliisin tutkinta
-----------------

Ryhmän jäseniin kohdistettiin vuoden 2021 aikana laajamittaista salaista tiedonhankintaa. Telekuuntelulla ja salassa tarkkailemalla poliisi selvitti, että Kankaanpään ryhmän johtajalla oli läheiset välit Suomen tärkeimpiin äärioikeiston johtajiin muiden muassa uusnatsijärjestö Pohjoismaisessa vastarintaliikkeessä sekä yhdysvaltalaisten Hammerskins ja Atomwaffen Divisionin suomalaisiin alajahostoihin, joilla epäiltiin olevan merkittävä vaikutus Kankaanpään ryhmän toimintaan.

Kankaanpään uusnatsiryhmän jäsenet olivat vuosien ajan syyllistyneet erilaisiin katuväkivaltatekohiin Kankaanpäässä. Ryhmällä oli sisäinen säännöstö, jota pantiin täytäntöön väkivallan uhalla.

Pidätys
-------

Viisi miestä otettiin kiinni vuoden 2021 lopulla terroristisessa tarkoituksessa tehtävän rikoksen valmistelusta ja terroristisessa tarkoituksessa tehdystä tahallisesta räjähderikoksesta.

Käräjäoikeus vapautti neljä vangittuna ollutta epäiltyä tammikuussa 2022 ja yhden jo aiemmin. 

Rikosnimikkeinä esitutkinnassa ovat terroristisessa tarkoituksessa tehty törkeä ampuma-aserikos, terroristisessa tarkoituksessa tehty tahallinen räjähderikos, kouluttautuminen terrorismirikoksen tekemistä varten ja terroristisessa tarkoituksessa tehty törkeä varkaus.  Rikoksentekijällä katsotaan olevan terroristinen tarkoitus, jos hänen tarkoituksenaan on aiheuttaa vakavaa pelkoa väestön keskuudessa, tai vaihtoehtoisesti pakottaa viranomainen joko tekemään jotain, jättämään tekemättä jotakin tai sietämään jotakin tekoa.

Syytteet
--------

Apulaisvaltakunnansyyttäjä nosti syytteet kuutta henkilöä vastaan. Yhtä henkilöä syytetään terroristisessa tarkoituksessa tehdystä räjähderikoksesta ja kouluttautumisesta terrorismirikoksen tekemistä varten. Toista henkilöä syytetään kouluttautumisesta terrorismirikoksen tekemiseen. Neljää muuta syytetään pahoinpitelyistä, kiristyksestä, räjähde- ja ampuma-aserikoksista sekä anastamisesta. Syytekohtia on yhteensä 27. Epäillyt rikokset ovat tapahtuneet vuosina 2018–2023 Kankaanpäässä.

Lähteet
-------

1. 1 2 3 4  Viisi vangittu terrorismirikoksesta *Yle Uutiset*.  3.12.2021. Viitattu 4.12.2021.
2. ↑  Viisi suomalaismiestä vangittiin epäiltyinä terroristisen teon suunnittelusta, kyse on poliisin mukaan äärioikeistolaisesta ryhmästä *Helsingin Sanomat*.  3.12.2021. Viitattu 4.12.2021.
3. 1 2 3 4 5 6 7  Kankaanpään terrorismista epäilty uusnatsijoukko on vuosien ajan hyökännyt vähemmistöjen kimppuun – tukijoita myös ydinryhmän ulkopuolella *Yle Uutiset*.  17.12.2021. Viitattu 11.1.2024.
4. 1 2  Tämä terrorismirikoksista epäillyistä nuorista miehistä tiedetään: HS:n lähde kertoo tietämänsä epäillyn äärioikeistolaisesta taustasta *Helsingin Sanomat*.  3.12.2021. Viitattu 4.12.2021.
5. ↑  Terrorismirikoksista epäiltyjä Kankaanpään uusnatseja tuomittiin pahoinpitelystä – uhreina aiemminkin vainotut Taidekoulun opiskelijat *Yle Uutiset*.  31.8.2022. Viitattu 11.1.2024.
6. 1 2  Kankaanpään äärioikeistojutussa kahdelle syytteet terrorismirikoksista – muita syytteitä neljälle *Yle Uutiset*.  10.1.2024. Viitattu 11.1.2024.
7. ↑  Europol osallistui Kankaanpään terrorismioperaatioon *www.iltalehti.fi*. Viitattu 18.7.2023.
8. ↑
9. ↑
10. 1 2 3 4  Ylen tiedot: Poliisi seurasi salaa, kun Kankaanpään uusnatsien johtaja tapasi äärioikeistopomoja ja otti terrorismiin viittaavan tatuoinnin *Yle Uutiset*.  11.7.2023. Viitattu 12.7.2023.
11. ↑  Petri Jääskeläinen: Tällainen on satanistinen ideologia, joka innoitti Kankaanpään terroriepäiltyjä: Nuorten radikalisoimista ja terrori-iskuihin kehottamista *Seura.fi*.  12.7.2023. Viitattu 18.7.2023.
12. ↑  Salaperäisyyden verhoama Order of Nine Angles *evl.fi*. Viitattu 18.7.2023.
13. 1 2 3 4 5 6 7 8 9 10 11 12  Terrorismitutkinta | Äärioikeistolaisen ryhmän johtajaa epäiltiin myös vastaanottokeskuksen tuhopoltosta – Facebookiin ladattu kuva kiinnitti poliisin huomion *Helsingin Sanomat*.  13.7.2023. Viitattu 13.7.2023.
14. 1 2  Analyysi: Terrorismista epäilty Kankaanpään äärioikeistoryhmä toimi kylmän suunnitelmallisesti, mutta jäi kiinni amatöörimäisen virheen takia *Yle Uutiset*.  4.12.2021. Viitattu 4.12.2021.
15. 1 2  Kankaanpään äärioikeistoryhmältä takavarikoitiin ainetta, josta voi valmistaa tuhoisan Anfo-pommin *Helsingin Sanomat*.  4.12.2021. Viitattu 4.12.2021.
16. 1 2  Terrorismitutkinta | Poliisi: Äärioikeistolainen ryhmittymä suunnitteli räjähdeiskua vastaanottokeskukseen – Olivat hankkineet dynamiittia *Helsingin Sanomat*.  30.6.2023. Viitattu 30.6.2023.
17. ↑  Onko poliisin tiedotustilaisuudessa välähtänyt verikoiralogo Kankaanpään epäillyn terroristiryhmän tunnus? *satakunnankansa.fi*.  11.7.2023. Viitattu 12.7.2023.
18. ↑  Europol paljasti hurjan väitteen Kankaanpään epäillyn terrorismiryhmän maailmanlopun satanismiaatteesta ja uudesta Suomen "Siitoinin uusnatsilaivueesta" *satakunnankansa.fi*.  11.7.2023. Viitattu 12.7.2023.
19. ↑  Viisi vangittu terrorismirikoksesta – poliisin mukaan kyseessä on Suomen ensimmäinen äärioikeistoon liittyvä terrorismirikosepäily *Yle Uutiset*.  3.12.2021. Viitattu 18.7.2023.
20. ↑  Kankaanpään terrorismirikoksesta epäillyt vapautettiin: poliisilla ei riittäviä perusteita vangitsemisten jatkamiselle – tutkinnanjohtaja yllättyi *Yle Uutiset*.  5.1.2022. Viitattu 12.5.2023.
21. ↑  Tämän tiedämme Suomen ensimmäisestä äärioikeistolaisesta terrorismiepäilystä: poliisi seurasi miehiä lähes kaksi vuotta, tutkinta kestää kuukausia *Yle Uutiset*.  3.12.2021. Viitattu 4.12.2021.